গাংনিয়া রাজবংশীদের গ্রাম। নামেই রাজবংশী, আদতে জেলে সমপ্রদায়। গ্রামভেদে লোকে কৈবর্ত কিংবা নিকারি নামেও ডাকে। নামের পরে রাজবংশী যোগ করলেও বংশ পরম্পরায়  এ নিয়ে তেমন বাহাস নেই। বিলের বাতা বয়ে পতিতজমি খুঁজে ঝুপড়ি মতোন ছিটপাড়া বানিয়ে রাজবংশীরা ঘন হয়। একযোগে মাথা গোঁজে। তারপর বিলের জলে জাল ফেলে মাছ ধরে সাহেবি সমাজে বিক্রি করে। যাদের জাল নেই তাঁরা অন্যের জালে গতর লাগায়। কেউ কেউ খালি হাতেই ডুব দেয়, হাত দিয়ে জলের তলে হাতড়ে বেড়ায়। তারপর কাদার লুকোনো মাছ তুলে আনে। মাছ বেঁচে যা হয় তাই দিয়ে তাঁরা সংসার চালায়, মুখ বুজে জাল বোনে। পটকা শরীর আর ভাংগা চালা মাথায় নিভু নিভু করে বয়ে চলে তাদের খয়রাতি জীবন। সারাবছর এমনিতেই নিভে থাকে পাড়াটা। তার উপর শীতকালে যখন দেদার কুয়াশা  ছাড়ে তখন আরো খানিক ঝাপসা আর অন্ধকারাচ্ছন্ন হয়ে আসে গাংনিয়া। কিন্তু পৌষ পেরুলেই পুরো পাড়াটা দপ্ করে জ্বলে ওঠে। মেলা বসে, ঢোল মাদল বাজে।